Sur Editur, Il-blaff politiku tal-Kap Nazzjonalista Simon Busuttil hu bla limitu u bla kontroll. Fil-każ tal-Panama Papers, waqt meeting Nazzjonalista, tgħidx kemm għajjat u werżaq: "Barra, barra, barra." Iżda meta l-istess Simon Busuttil kien Viċi Kap tal-PN u Delegat Speċjali tal-eks-Prim Ministru Lawrence Gonzi, ma qal lill-ebda ministru Nazzjonalista jew lil xi MP Nazzjonalista li kienu involuti fi skandli, korruzzjoni jew fallimenti: "Barra, barra, barra." Tgħid Simon Busuttil ma kienx se jgħid lill-eks-Ministru Austin Gatt: "Barra, barra, barra," wara l-akbar skandlu Nazzjonalista dwar ix-xiri taż-żejt?! Jew wara l-falliment kolossali fit-trasport pubbliku bid-dħul tal-Arriva? Żgur li le, għax kien ikun Austin Gatt bl-arroganza kollha li kien jgħid lil Simon Busuttil: "Barra, barra, barra." Tgħid Simon Busuttil ma kienx se jgħid lill-eks-Ministru Tonio Fenech: "Barra, barra, barra," wara li falla lill-Enemalta tant li, skont l-istess eks-Ministru Nazzjonalista, din kienet tiswa biss €1?! Għax żgur li kien ikun Tonio Fenech li kien jaħtaf lil Simon Busuttil u jgħidlu b'herra: "Barra, barra, barra." Tgħid Simon Busuttil ma kienx se jgħid: "Barra, barra, barra," lil David Agius, li kien inqabad jikkopja aktar minn darba t-teżi tiegħu universitarja?! Għax ċert li kien ikun David Agius li jgħid lil Simon Busuttil: "Barra, barra, barra." Simon Busuttil ikkonferma lil David Agius bħala l-Whip tal-Grupp Parlamentari Nazzjonalista wara dan l-iskandlu, aħseb u ara kemm Simon Busuttil se jgħid li David Agius: "Barra, barra, barra." Dawn il-fatti juru ċar daqs il-kristall li l-blaff politiku tal-Kap Nazzjonalista hu mibni biss fuq propaganda fiergħa għal akkwist ta' ftit voti. Għax kif Simon Busuttil kien jibblaffja meta l-partit tiegħu kien fil-Gvern, hekk ukoll qed jiblaffja aktar u aktar issa li l-PN qiegħed fl-Oppożizzjoni fejn verament jixraqlu. Anzjan Repubblikan, Raħal Ġdid